সুনামগঞ্জ-৪ (সুনামগঞ্জ সদর ও বিশ্বম্ভরপুর) আসনে এবার দলীয় প্রার্থীকে মনোনয়ন দেওয়ার দাবী জানিয়ে রোববার সুনামগঞ্জ শহরে জেলা আওয়ামীলের সাধারন সম্পাদক ব্যারিষ্টার এম এনামুল কবীর ইমনে’র সমর্থনে বিশাল গণমিছিল ও সমাবেশ করেছে ইমন সমর্থক দলীয় নেতাকর্মীরা। দলীয় প্রার্থীকে মনোনয়ন দেবার বিষয়ে এবার এককাট্টা হয়েছে জেলা আওয়ামী লীগ। এনামুল কবির ইমন এ গণমিছিলে নেতৃত্বে দেন। ‘সন্ত্রাস, নৈরাজ্য ও নাশকতার বিরুদ্ধে রুখে দাঁড়াও বাংলাদেশ’ও ‘লাঙ্গল হঠাও নৌকা ভাসাও ‘স্লোগান নিয়ে হয় এ মিছিল। গণমিছিলে অংশ নিতে আজ সকাল থেকে সুনামগঞ্জ পৌর শহর, সদর ও বিশ্বম্ভরপুর উপজেলার বিভিন্ন ইউনিয়ন ও গ্রাম থেকে খণ্ড খণ্ড মিছিল নিয়ে দলীয় নেতা-কর্মীরা পৌর শহরের সরকারি জুবিলী উচ্চবিদ্যালয় মাঠে এসে জড়ো হন। সকাল থেকেই মাঠে গণসংগীত পরিবেশন করেন শিল্পীরা। পরে এখানে সমাবেশ হয়। সমাবেশের পর দুপুরে শহরে গণমিছিল বের হয়। মিছিলে শেখ হাসিনা, নৌকা মার্কা ও এনামুল কবিরের সমর্থনে নানা স্লোগান লেখা প্ল্যাকার্ড নিয়ে অংশ নেন নেতা-কর্মীরা। সমাবেশে বক্তারা বলেন, সুনামগঞ্জ জেলা সদরের আসন থেকে বারবার আওয়ামী লীগের প্রার্থীরা নৌকা প্রতীক নিয়ে জয়ী হয়েছেন। জেলা সদর হিসেবে রাজনীতি ও উন্নয়নের ক্ষেত্রে এই আসনের বিশেষ গুরুত্ব রয়েছে। কিন্তু গত দুটি নির্বাচনে এখানে মহাজোটের শরিক জাতীয় পার্টি থেকে প্রার্থী দেওয়া হয়। এতে আওয়ামী লীগ ক্ষতিগ্রস্ত হয়েছে। এলাকার মানুষ কাঙ্ক্ষিত উন্নয়ন থেকে বঞ্চিত হয়েছেন। এবার কোনোভাবেই এই আসন শরিকদের দেওয়া যাবে না। আওয়ামী লীগ থেকে এনামুল কবির ইমনকে এখানে প্রার্থী দেওয়ার দাবি জানানো হয় সমাবেশ থেকে।